Сариа Кәарцхьиаԥҳа, Sputnik
Саид Сергьегьиа шықәсык анихыҵуаз ДЦП имоуп ҳәа адиагноз изықәдыргылеит. Саид ишьапаҵақәа рыҩбагьы еицаԥоуп, дызныҟәаӡом.
"Аԥхьанатә ак идубало дыҟамызт. Ианаамҭаз аҳәазара далагеит. Шықәсык ихыҵуан ДЦП имоуп ҳәа анырҳәаз. Заа ирбазҭгьы ихәышәтәрагьы аҽа мҩак ала имҩаԥаагон", - лҳәоит Анжела Агрԥҳа, Саид иан.
Аԥхьа иара Екатеринбург дырхәышәтәуан. 2016 шықәса рзы ишьаргәыҵа аоперациа азыруит, аха аныҟәара дзаламгеит. Саид иҭаацәа уи иннамкылеит, ихәышәтәра иацырҵоит, игәыӷуеит.
"Гәдоуҭа ареабилитациатә центр "Асаркьал" аадыртаанӡа, ес-хымз Шәачаҟа ҳцон. Уа ареабилитациатә центр бзиа ыҟоуп. Уаанӡа иара зынӡа дызныҟәомызт, уажәы ма ишьапы дықәгылоит", - лҳәеит Анжела Агрԥҳа.
Саид ичымазара иахҟьаны ашкол ахь дныҟәаӡом. Иан дырҵаҩуп, аҩны дазыҟалҵоит. Саид адунеи аҿы зегь раасҭа ииҭаху иҩызцәа зегь реиԥш ашкол ахь аныҟәароуп.
Гәдоуҭа ареабилитациатә центр "Асаркьал" ахь ҵыԥх даны дыҟан Турнер ихьӡ зху аклиника аҟынтәи аортопед, лара илҳәеит Саид хымԥада аоперациа изутәуп ҳәа.
Уажәы агәыҳалалратә фонд "Ашана" ирыланаҳәеит Саид Санкт-Петербургтәи аклиникаҿы аоперациа изуразы аԥареизгара.
"Лассы дәыӷбала Питерҟа сцоит. Абылтәы рацәаны иаазгоит ара машьынала сныҟәаларазы", - иҳәоит иара дгәырӷьаҵәа.
Саид 232 000 мааҭ аԥара изеизгатәуп иҩызцәа зегь реиԥш дҟаларц азы.
Саид Сергьегьиа ишицхраатәу жәбар шәылшоит афонд "Ашана" аофициалтә саит аҿы.